กรมศุลเร่งเป้าลุยภาษีแสนล.คุมเข้มนำเข้า
กรมศุลฯ สั่งเครื่องเอกซเรย์ตรวจสินค้าแบรนด์เนม ดัดหลังพวกสำแดงราคาเท็จ คาดปีหน้าเก็บภาษีได้ตามที่ตั้งไว้
26 ก.ย. 2561

กรมศุลฯ สั่งเครื่องเอกซเรย์ตรวจสินค้าแบรนด์เนม ดัดหลังพวกสำแดงราคาเท็จ คาดปีหน้าเก็บภาษีได้ตามที่ตั้งไว้
นายกุลิศ สมบัติศิริ อธิบดีกรมศุลกากร เปิดเผยว่า การเก็บภาษีปีงบประมาณ 2561 ทำได้ 1.08 แสนล้านบาท ตามเป้าหมายที่ปรับลดลงจาก 1.1 แสนล้านบาท เนื่องจากมีผู้นำเข้าใช้สิทธิอัตราภาษีนำเข้าต่ำจากข้อตกลงเขตเสรีการค้าอาเซียนหรืออาฟต้า สำหรับปีงบประมาณ 2562 มีเป้าหมาย 1.11 แสนล้านบาท คาดว่าจะทำได้เพราะเร่งประสิทธิภาพการจัดเก็บภาษีในหลายด้าน
ทั้งนี้ กรมศุลสั่งซื้อเครื่องเอกซเรย์สินค้าที่นำเข้ามาด้วยการจัดส่งไปรษณีย์ (อี-คอมเมิร์ซ) จากต่างประเทศเพิ่มเติมอีก 2 เครื่อง จากเดิมมี 1 เครื่อง เพื่อมาใช้ตรวจจับสินค้าที่นำเข้ามาโดยละเมิดกฎหมาย เช่น สินค้าแบรนด์เนม ที่สำแดงราคาเท็จโดยแจ้งมีราคา ต่ำกว่า 1,500 บาทเพื่อเลี่ยงการเสียภาษีขาเข้า
ปัจจุบันยอดสั่งซื้อสินค้าอี- คอมเมิร์ซของคนไทยมีการสั่งนำเข้ามากกว่า 1 แสนรายการ ซึ่งมากกว่าครึ่งแจ้งเป็นสินค้าราคาต่ำกว่า 1,500 บาทเพื่อหลบภาษี ส่วนใหญ่เป็นสินค้าแบรนด์เนมชิ้นละหลายหมื่นบาททั้งแว่นตา กระเป๋า รองเท้า และเพิ่มระบบการเปิดตรวจสินค้าใดๆ ที่มีการสั่งซื้อสินค้าเข้ามามากจะเปิดตรวจสินค้าทุกครั้งทันที
นอกจากนี้ พัฒนาระบบการชำระเงินทางอิเล็กทรอนิกส์ผ่านคิวอาร์โค้ด อำนวยความสะดวกในเสียภาษีนำเข้าเริ่มในเดือน ม.ค.ปีหน้า
ภาพประกอบข่าว